Ego Hugo, Dei gratia Senonensis archiepiscopus, notum facio omnibus presentibus pariter et futuris, quod Henricus, filius Exulis, de Castroreinardi, pro anima patris sui, concessit in elemosinam, fratribus de Escarleis, jure perpetuo, curationem aque molendini sui quod habent apud Villam-Francam, per totam terram suam, ubicunque illuc circumjacentem, sine destructione riparum; ita scilicet quod curamenta super ripas hinc et inde ponerentur, et postea in loca denominata, in viam scilicet juxta crucem, et in quoddam spinetum quod inferius est in prato, sicut antea solitum fuerat, deportarentur. Querelam quoque de quadam terre particula quam infra clausuram predicti molendini idem Henricus clamabat, omnino et in perpetuum sopitam dimisit. Habuit autem propter hoc, de beneficio ecclesie, quinquaginta solidos. Hoc totum laudaverunt Maria, mater sua, et fratres Sevinus, Reinardus, Buccardus, et sorores Susanna et Elisabet. Factum est hoc per manum Buccardi Aganonis, qui hoc totum stabile et perpetuo ratum fore manucepit. Hujus rei testes sunt isti: Gauterius, abbas Fontis-Johannis; Leinardus, prior Castrireinardi, et presbiteri Teobaudus, de Diciaco et Gaufridus, de Francavilla; Sevinus Infans; Gaufridus Truchebesone; Hugo de Roerto. Quod totum, ut in perpetuum ratum maneat et inconvulsum, sigilli nostri auctoritate confirmavimus. Actum, anno ab Incarnatione Domini millesimo Cº LXº Vº.